Salon suunnalta kantautui taannoin mahtavia rekryuutisia, kun Valmet Automotive ilmoitti avaavansa kaupunkiin uuden akkutehtaan ja palkkaavansa jo tämän vuoden aikana tehtaaseen pitkälti toistasataa työntekijää. Selvitimme millaisia töitä Salossa on tarjolla.

Tämä artikkeli on kirjoitettu Duunitorin haastattelujen pohjalta yhteistyössä Valmet Automotiven kanssa. Valmet Automotiven uuden Salon tehtaan rekrytoinnit ovat nyt käynnissä.

Katso Valmet Automotiven avoimet työpaikat »

Valmet Automotiven Uudenkaupungin ja Salon akkutehtaita johtavalla Esa Saarisella ja Salon akkutehtaan henkilöstöhallinnosta ja rekrytointien järjestämisestä vastaavalla Juha Laitalalla riittää tekemistä:

Saloon avattavan uuden akkujen kokoonpanotyöhön ja suursarjatuotantoon keskittyvän tehtaan valmistuslinjat asennetaan kevään ja kesän aikana, ja tuotannon on tarkoitus saada käynnistettyä vaiheittain syyskuussa. "Täydessä valmiudessa tehtaan on tarkoitus olla ensi vuoden alkupuolella", Saarinen kertoo.

Salon akkutehtaan avaaminen on osa Valmet Automotiven laajaa strategista linjausta, jonka pohjalta yritys tähtää vahvasti sähköisen liikenteen ja teollisuuden sähköistämisen markkinalle.

"Ratkaisuille on tarvetta, sillä koko teollisuuden ala – niin auto- kuin muukin teollisuus – sähköistyy vauhdilla", Laitala taustoittaa.

"Salo valikoitui tehtaan sijoituspaikaksi monesta syystä. Työvoiman saatavuuden kannalta kaupungin sijainti on loistava: Turku ja Helsinki ovat suhteellisen lähellä ja Salon alueelta löytyy runsaasti työvoimaa sekä toimihenkilö- että työntekijäpuolelle", hän jatkaa.

Ensimmäisistä avoimista työpaikoista on jo ilmoitettu, ja kaiken kaikkiaan tehtaalle on tarkoitus nyt ensimmäisessä vaiheessa rekrytoida noin 50 toimihenkilöä ja 300 tuotannon työntekijää, joista 120 tämän vuoden aikana.

Ainutlaatuisia uramahdollisuuksia insinööreille

Toimihenkilöpuolella tarvetta on etenkin eri alojen insinööreille, minkä lisäksi muutamia avoimia paikkoja aukeaa myös talouden, hallinnon ja liiketoiminnan kehittämisen ammattilaisille.

"Työ täällä on hyvin mielenkiintoista, sillä olemme monessa asiassa edelläkävijöitä. Olemme insinööritalo, jossa käytetään korkeaa teknologiaa ja jossa otetaan myös uutta teknologiaa käyttöön hyvin nopeasti", Laitala kuvailee.

"Työ täällä sopii ihmiselle, jolla on halu kehittää, kehittyä ja olla mukana kansainvälisessä toiminnassa, sillä meillä on paljon toimintaa myös ulkomailla", Saarinen summaa.

Esa Saarinen johtaa Valmet Automotivella sekä Salon tulevaa akkutehdasta että Uudessakaupungissa sijaitsevaa pienempää akkutehdasta. "Salo ja Uusikaupunki tulevat tekemään paljon yhteistyötä", hän kertoo. Kuva: Noora Konttinen / Valmet Automotive

Tehdas tulee jakautumaan neljään osastoon, jotka ovat laadunvalvonta-, logistiikka ja hankinta-, tuotanto- ja kunnossapito-osastot. Näistä jokaiseen etsitään nyt esimiehiä ja asiantuntijoita.

Laadunvalvontaosasto tarjoaa laatujärjestelmään, terveyteen ja turvallisuuteen, toimittajalaadun valvontaan ja prosessilaadunvalvontaan liittyviä tehtäviä ja laboratoriopuolen töitä.

Hankinnan ja logististen toimintojen puolella on tarjolla erilaisia materiaalisuunnittelutehtäviä sekä tulevan ja lähtevän tavarahuolinnan ja sisälogistiikan tehtäviä. "Hankintatehtäviäkin on jonkun verran, joskin materiaalihankintojen osalta seuraamme asiakkaan meille toimittamia toimittajia ja kanavia", Saarinen lisää.

Tehtaan volyymitavoitteet ovat suuret, minkä vuoksi tehdas toimii kolmessa vuorossa viitenä päivänä viikossa. Tämän myötä tuotannon ja kunnossapidon puolella myös esimiestehtävät ovat kolmivuorotyötä.

Tuotannon puolen tehtävät liittyvät pääasiassa tuotannon resurssien suunnitteluun. Kunnossapitoon taas etsitään kunnossapidon suunnittelun ja järjestämisen osaajia, sekä muutostenhallinnan puolelle prosessi-insinöörejä.

Tuotannon puolella ei vaadita aiempaa kokemusta – "työ sopii hyvin esimerkiksi alanvaihtajalle"

Tuotannon puolelle aukeaa noin 300 avointa työpaikkaa, joista 120 täytetään jo tänä vuonna. Tälle puolelle etsitään henkilöitä samoilla kriteereillä kuin Uudenkaupungin autotehtaallekin, eli aiemman kokemuksen tai koulutuksen suhteen ei ole tarkempia vaatimuksia.

"Arvostamme tunnollisuutta, joustavuutta, laadukasta työnjälkeä ja yhteistyötaitoja, sillä suurin osa työstä tulee olemaan tiimityötä", Laitala listaa. Hän painottaa, että työ sopii hyvin eri ikäisille, ja niin naisille kuin miehillekin. Suomeakaan ei tarvitse välttämättä osata, sillä organisaatiosta on tarkoitus rakentaa kansainvälinen.

Lisäksi Laitala vinkkaa, että työ sopii hyvin myös alanvaihtajille: "Uudenkaupungin tehtaalla olemme huomanneet, että esimerkiksi entiset parturi-kampaajat ovat sopineet työhön hyvin."

Kaikki koulutetaan työhön perusteellisesti.

"Työntekijät aloittavat noin kuukausi ennen varsinaisen työn aloittamista, ja tämä ensimmäinen kuukausi on varattu perehtymiselle. Suurin työntekijätarve on elokuussa, jolloin palkkaamme eniten."

Valmet Automotiven ympäristö ainutlaatuisine projekteineen koukuttaa

Haastateltavat kuvailevat Salon akkutehdas -projektia ainutlaatuiseksi. "Tehdas on ensinnäkin ainoa tämän kokoluokan akkutehdas Suomessa", Saarinen sanoo.

"Ainutlaatuisen projektista tekee myös se, että pääsemme tekemään täällä jotakin ihan alusta alkaen. Ei Suomessa kovin montaa uutta tehdasta ole viime aikoina avattu, varsinkaan akkupuolelle", Laitala jatkaa.

HR Business Partner Juha Laitala nauttii itse työstään Valmet Automotivella monesta syystä: "Tässä on tempoa ja vaihtelua, ja saa tavata uusia ihmisiä. Täällä saa myös vastuuta ja tilaisuuksia toteuttaa uusia asioita, mikä on hienoa." Kuva: Noora Konttinen / Valmet Automotive

Laitala itse on viihtynyt Valmet Automotivella jo reilut viisi vuotta. "Tykkään puhua sellaisesta Valmet Automotiven imusta. Tämä on tosi koukuttava ympäristö; täällä tapahtuu paljon ja saa olla hienojen asioiden kanssa tekemisissä", hän kuvailee.

Saarinen komppaa: "Täällä työskentely tarjoaa mahdollisuuden päästä autoteollisuuden sisäpiiriin."

Laitala kehuu myös Valmet Automotiven tarjoamia uramahdollisuuksia, niin toimihenkilöille kuin tuotannon työntekijöillekin. "Sisäiset työmarkkinamme kattavat sekä Uudenkaupungin että Salon. Täällä on mahdollisuus oppia sekä autonrakentamista että akkujen rakentamista. Tarjoamme halukkaille lisää vastuuta ja mahdollisuuksia uralla etenemiseen."

Salon tehtaan rekrytoinnit ovat käynnissä nyt

Valmet Automotiven Salon akkutehtaalle rekrytoidaan nyt työntekijöitä lukuisiin eri tehtäviin. Katso lisätiedot ilmoituksista:

Katso Valmet Automotiven avoimet työpaikat »